CELEX: 32017R2095
Language: lt
Date: 2017-11-03 00:00:00
Title: 2017 m. lapkričio 3 d. Europos Centrinio Banko reglamentas (ES) 2017/2095, kuriuo iš dalies keičiamas Reglamentas Nr. (EB) Nr. 2157/1999 dėl Europos Centrinio Banko teisių taikyti sankcijas (ECB/2017/34)

16.11.2017   
               
               
                  LT
               
               
                  Europos Sąjungos oficialusis leidinys
               
               
                  L 299/22
               
            EUROPOS CENTRINIO BANKO REGLAMENTAS (ES) 2017/2095
      2017 m. lapkričio 3 d.
      kuriuo iš dalies keičiamas Reglamentas Nr. (EB) Nr. 2157/1999 dėl Europos Centrinio Banko teisių taikyti sankcijas (ECB/2017/34)
      
      EUROPOS CENTRINIO BANKO VALDANČIOJI TARYBA,
      atsižvelgdama į Sutartį dėl Europos Sąjungos veikimo, ypač į jos 132 straipsnio 3 dalį,
      atsižvelgdama į Europos centrinių bankų sistemos ir Europos Centrinio Banko statutą, ypač į jo 34 straipsnio 3 dalį ir 19 straipsnio 1 dalį,
      atsižvelgdama į 1998 m. lapkričio 23 d. Tarybos reglamentą (EB) Nr. 2532/98 dėl Europos Centrinio Banko teisių taikyti sankcijas (1), ypač į jo 6 straipsnio 2 dalį,
      kadangi:
      
                  (1)
               
               
                  Europos Centrinis Bankas (ECB) taikė sankcijas pagal Europos Centrinio Banko reglamentą (EB) Nr. 2157/1999 (ECB/1999/4) (2) įvairiose jo kompetencijos srityse, įskaitant Sąjungos pinigų politikos įgyvendinimą, mokėjimo sistemų veikimą ir statistinės informacijos rinkimą;
               
            
                  (2)
               
               
                  Europos Centrinio Banko reglamentas (ES) Nr. 795/2014 (ECB/2014/28) (3) suteikia teisę ECB taikyti sankcijas sistemiškai svarbių mokėjimo sistemų (SSMS) operatoriams už to reglamento pažeidimą;
               
            
                  (3)
               
               
                  SSMS priežiūros srityje patirtis, sukaupta atlikus pirmąjį išsamų vertinimą pagal Reglamentą (ES) Nr. 795/2014 (ECB/2014/28), parodė, kad turi būti padaryti kai kurie daliniai Reglamento (EB) Nr. 2157/1999 (ECB/1999/4) pakeitimai, siekiant užtikrinti, kad sankcijos už priežiūros reikalavimų pažeidimus galėtų būti skiriamos veiksmingai;
               
            
                  (4)
               
               
                  konkrečiai reikėtų patikslinti kompetentingo nacionalinio centrinio banko apibrėžtį, siekiant užtikrinti suderinamumą su kompetentingos institucijos apibrėžtimi pagal Reglamentą (ES) Nr. 795/2014 (ECB/2014/28). Be to, reikėtų patikslinti vidaus nepriklausomo tyrimų skyriaus sudėtį tam, kad jis galėtų nepriklausomai vykdyti tyrimo funkcijas mokėjimo sistemų priežiūros srityje;
               
            
                  (5)
               
               
                  todėl reikia atitinkamai iš dalies pakeisti Reglamentą (EB) Nr. 2157/1999 (ECB/1999/4),
               
            PRIĖMĖ ŠĮ REGLAMENTĄ:
      1 straipsnis
      Daliniai pakeitimai
      Reglamentas (EB) Nr. 2157/1999 (ECB/1999/4) iš dalies keičiamas taip:
      
                  1.
               
               
                  1 straipsnis pakeičiamas taip:
                  „1 straipsnis
                  Sąvokų apibrėžtys
                  Šiame reglamente sąvoka „kompetentingas nacionalinis centrinis bankas“ reiškia valstybės narės, kurios jurisdikcijoje buvo padarytas įtariamas pažeidimas, nacionalinį centrinį banką arba sistemiškai svarbių mokėjimo sistemų priežiūros srityje – Eurosistemos centrinį banką, kuris buvo pripažintas kompetentinga institucija kaip apibrėžta Europos Centrinio Banko reglamento (ES) Nr. 795/2014 (ECB/2014/28) 2 straipsnio 5 dalyje (*1). Kitų sąvokų apibrėžimai turi tokią pačią reikšmę, kaip nurodyta Reglamento (EB) Nr. 2532/98 1 straipsnyje.
                  
                     (*1)  2014 m. liepos 3 d. Europos Centrinio Banko reglamentas (ES) Nr. 795/2014 dėl priežiūros reikalavimų sistemiškai svarbioms mokėjimo sistemoms (ECB/2014/28) (OL L 217, 2014 7 23, p. 16).“;"
						
               
            
                  2.
               
               
                  1b straipsnio 1 dalis pakeičiama taip:
                  „1.   Spręsdamas, ar pradėti pažeidimo bylos nagrinėjimą pagal 2 straipsnį ir ar vykdyti 3 straipsnyje nustatytus įgaliojimus, ECB įsteigia nepriklausomą vidaus tyrimų skyrių (toliau – tyrimų skyrius). Jį sudaro tyrimų pareigūnai, kurie vykdo savo tyrimų funkcijas nepriklausomai nuo Vykdomosios valdybos ir Valdančiosios tarybos bei nedalyvauja Vykdomosios valdybos ir Valdančiosios tarybos svarstymuose. Tyrimų skyrių sudaro tyrimų pareigūnai, turintys pakankamai žinių, įgūdžių ir patirties.“;
               
            
                  3.
               
               
                  1b straipsnyje įterpiama 1a dalis:
                  „1a.   Reglamento (ES) Nr. 795/2014 (ECB/2014/28) pažeidimus tiriančiais tyrimų pareigūnais ECB gali paskirti šiuos asmenis: i) ECB arba valstybės narės nacionalinio centrinio banko darbuotojus, jeigu paskyrimui pritaria atitinkamas nacionalinis centrinis bankas; arba ii) išorės ekspertą, veikiantį pagal tinkamą įgaliojimą. Tyrimų pareigūnais ECB negali paskirti Rinkos infrastruktūros ir mokėjimų komiteto (angl. Market Infrastructure and Payments Committee) narių arba ECB arba valstybės narės nacionalinio centrinio banko darbuotojų, kurie tiesiogiai dalyvavo vertinimo grupės, atlikusios pradinį priežiūros vertinimą, veikloje nustatant pažeidimą arba pagrindus, leidžiančius įtarti pažeidimą.“;
               
            
                  4.
               
               
                  8 straipsnyje pridedama ši 3 dalis:
                  „3.   Atlikdama peržiūrą, Valdančioji taryba gali:
                  
                              a)
                           
                           
                              patvirtinti Vykdomosios tarybos sprendimą;
                           
                        
                              b)
                           
                           
                              iš dalies pakeisti Vykdomosios tarybos sprendimą pakoreguodama skirtinos sankcijos dydį ir (arba) pagrindus, lėmusius pažeidimo atsiradimą;
                           
                        
                              c)
                           
                           
                              panaikinti Vykdomosios tarybos sprendimą.“;
                           
                        
            
                  5.
               
               
                  10 straipsnyje pridedama ši 4 dalis:
                  „4.   Šis straipsnis netaikomas sankcijoms už ECB reglamentų ir sprendimų, priimtų sistemiškai svarbių mokėjimo sistemų priežiūros srityje, pažeidimus.“
               
            2 straipsnis
      Įsigaliojimas
      Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
      
         Šis reglamentas yra privalomas visas ir tiesiogiai taikomas valstybėse narėse pagal Sutartis.
         Priimta Frankfurte prie Maino 2017 m. lapkričio 3 d.
         
            
               ECB valdančiosios tarybos vardu
            
            
               ECB Pirmininkas
            
            Mario DRAGHI
         
      
      
         (1)  OL L 318, 1998 11 27, p. 4.
      
      
         (2)  1999 m. rugsėjo 23 d. Europos Centrinio Banko reglamentas (EB) Nr. 2157/1999 dėl Europos Centrinio Banko teisių taikyti sankcijas (ECB/1999/4) (OL L 264, 1999 10 12, p. 21).
      
         (3)  2014 m. liepos 3 d. Europos Centrinio Banko reglamentas (ES) Nr. 795/2014 dėl priežiūros reikalavimų sistemiškai svarbioms mokėjimo sistemoms (ECB/2014/28) (OL L 217, 2014 7 23, p. 16).